Frederikshavn Kirke, som i 2018 blev renoveret for 19 millioner kroner, er ramt af en større vandskade.

Frederikshavn Kirke var for tre år siden lukket i en længere periode, da kirken blev renoveret indvendig for 19 millioner kroner. Snart indtager håndværkere måske kirkerummet igen, fordi Frederikshavn Kirke er blevet ramt af en større vandskade, som skal udbedres. Det skriver Kanal Frederikshavn . - Jeg tør ikke sige, hvor omfattende skaderne er, men jeg er bange for, vi taler om et større beløb, siger menighedsrådsformand Egon Olesen til Kanal Frederikshavn. Der er løbet vand fra kirkens pulpitur og ned på det nyrenoverede gulv. Det er tilsyneladende en ældre radiator, som er skyld i skaderne, og der har været vand i et hulrum. Håber på begrænset skade Menighedsrådsformanden fik meldingen om vandskaden 1. januar, og en byggesagkyndig har vurderet skaderne. Sagen er meldt til Frederikshavn Kirkes forsikringsselskab. Dele af gulvet i den sydlige fløj i kirken skal formentlig skiftes på grund af fugtskader. Egon Olesen håber, at de gamle bænke i kirken ikke har taget skade. Frederikshavn Kirke er ifølge Kanal Frederikshavn en af de største kirker i Danmark. Der er plads til 1160 siddende kirkegængere.